Diari Oficial de la Generalitat Valenciana


Sumari del DOGV 9921, del 23-08-2024 (2024/8299)

RESOLUCIÓ de 5 d’agost de2024, per la qual es convoquen, per al curs 2024-2025, les ajudes complementàries a les beques per a l'activitat de mobilitat d'estudiants i estudiantes per estudis del programa ERASMUS+, corresponents a entitats d'educació superior de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9921

Data del DOGV
:   23-08-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/8299

CVE
:   HBQD-Y-7288-0630

Data del document
:   05-08-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * ajuda pública
    * assignació per estudis
    * estudiant estranger

Índex

Títol I. Beques

Article 1r. Objecte

Article 2n. Persones beneficiàries

Article 3r. Finançament

Títol II. Procediment

Article 4t. Requisits

Article 5t. Sol·licituds i documentació que cal adjuntar a estes

Article 6t. Termini i lloc de presentació

Article 7m. Selecció i valoració de les sol·licituds

Article 8u. Distribució de l'import global entre les entitats sol·licitants

Article 9é. Criteris de concessió

Article 10é. Termini de resolució i notificació

Títol III. Del pagament i justificació de la subvenció

Article 11é. Justificació i pagament

Article 12é. Col·laboració de la Generalitat

Article 13é. Obligacions de les persones beneficiàries de les beques

Article 14é. Compatibilitat de les ajudes.

Article 15é. Circumstàncies que donen lloc a la modificació de la resolució

Article 16é. Mètode de comprovació i pla de control

Article 17é. Responsabilitat i règim sancionador

Per Orde 13/2022, de 29 de setembre, de la Conselleria d'Innovació, Universitats, Ciència i Societat Digital, s'establixen les bases reguladores de les convocatòries d'ajudes complementàries a les beques per a l'activitat de mobilitat d'estudiants per estudis del programa ERASMUS+, corresponents a entitats d'educació superior de la Comunitat Valenciana, publicada en el DOGV núm. 9444 de 07.10.2022.

De conformitat amb l'article 160. 4. b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions,

RESOLC

TÍTOL I

*Beques*

*Article primer. Objecte*

Convocar, per al curs 2024-2025, les ajudes complementàries a les beques per a l'activitat de mobilitat d'estudiants per estudis del programa ERASMUS+, corresponents a entitats d'educació superior de la Comunitat Valenciana.

*Article segon. Persones beneficiàries*

1. Podrà ser persona beneficiària d'esta convocatòria l’alumnat següent:

a) Alumnat matriculat en les universitats que integren el Sistema Universitari Valencià, a les quals fa referència l'article 2 de la Llei 4/2007, de 9 de febrer, de coordinació del Sistema Universitari Valencià, i dels centres adscrits.

b) Alumnat matriculat en ensenyaments artístics superiors dels centres adscrits a l'Institut Superior d'Ensenyaments Artístics de la Comunitat Valenciana.

2. Este alumnat haurà de complir els requisits continguts en esta resolució i serà avaluat d'acord amb els criteris de valoració establits en esta.

*Article tercer. Finançament*

Les subvencions contingudes en la present convocatòria es concediran a càrrec dels pressupostos de la Generalitat per a l'exercici  2024, per un import global màxim de 750.000 € (set-cents cinquanta mil euros), aplicació pressupostària T84521854.422E00.4, línia de subvenció S0294, «Ajudes programa mobilitat estudiantat».

TÍTOL II

*Procediment*

*Article quart. Requisits*

Les persones beneficiàries hauran de tindre els requisits següents:

1. Estar matriculades en alguna de les institucions d'educació superior, en qualsevol dels ensenyaments següents:

1.1. Ensenyaments universitaris adaptats a l'Espai Superior d'Educació Superior conduents a títols oficials de grau.

1.2. Ensenyaments artístics superiors.

2. Haver sigut seleccionades per a realitzar una part dels seus estudis en l'activitat de mobilitat d'estudiants per a estudis per alguna de les institucions indicades en l'apartat 1 de l'article segon d'esta convocatòria que haja obtingut la Carta Erasmus d'Educació Superior del Programa Erasmus+ per al període 2021-2027, en institucions europees d'Educació  Superior de qualsevol Estat membre de la UE o tercers països integrats en el Programa Erasmus+ i el Regne Unit.

3. Ser nacional d'algun dels països participants en el programa Erasmus+. També podran participar els nacionals d'altres països si estan en possessió d'un permís de residència vàlid per a residir a Espanya durant el període de realització de la mobilitat.

4. No queden incloses en esta resolució les ajudes per als estudis d'especialització, ni estudis conduents a l'obtenció de títols propis de les universitats.

5. Únicament podrà ser objecte d'ajuda una mobilitat per sol·licitant, i en aquells casos que la persona beneficiària tinga assignades dos mobilitats, només es finançarà aquella que tinga concedida una major quantia.

*Article quint. Sol·licituds i documentació que cal adjuntar a estes*

1. Les sol·licituds seran formalitzades per les entitats a les quals fa referència l'article segon, apartat 1, de la present resolució, en la seua qualitat de gestores de les beques Erasmus+.

2. Estes sol·licituds aniran acompanyades de la documentació següent:

a) Informe de l'entitat sol·licitant en el qual es faça constar el finançament de les beques Erasmus+, amb indicació dels fons percebuts per a això procedents de la Unió Europea, el Ministeri de Ciència, Innovació i Universitats, l'entitat sol·licitant o altres institucions.

b) Relació individualitzada i certificada de l'estudiantat de l'entitat sol·licitant beneficiari de les beques Erasmus+ per a la mobilitat d'estudiants per estudis, durant el curs 2024-2025. Esta relació haurà d'incloure a l'estudiantat que complisca els requisits establits en l'article anterior, i la següent informació addicional:

b.1) Estat membre de destí i mesos d'estada.

b.2) Puntuació parcial resultant de l'aplicació dels criteris continguts en l'article nové d'esta resolució.

c) Declaració responsable de l'entitat sol·licitant per la qual s'acredite que les persones beneficiàries d'esta subvenció complixen les obligacions per reintegrament de subvencions.

d) Declaració responsable de l'entitat sol·licitant per la qual s'acredite que no concorren cap de les circumstàncies per a no resultar beneficiària d'una subvenció, de les previstes en els apartats 2 i 3 de l'article 13, i en l'apartat 5 de l'article 34, de la Llei 38/2003, de 17 de novembre, general de subvencions.

3. Les dades personals de l'estudiantat arreplegades durant la tramitació del procediment, s'inclouran en un fitxer automatitzat de l'òrgan convocant, de conformitat amb els termes i condicions arreplegats en la Llei orgànica 3/2018, de 5 de desembre, de protecció de dades personals i garantia dels drets digitals.

*Article sext. Termini i lloc de presentació*

1. Les entitats sol·licitants presentaran les seues sol·licituds en el termini que començarà a comptar de l'endemà de la publicació de la convocatòria en el *Diari Oficial de la Generalitat Valenciana*  fins al 7 d'octubre de 2024.

2. Les sol·licituds es presentaran telemàticament a través del procediment establit en la corresponent instrucció elaborada per la direcció general competent en matèria d'universitats.

3. Les entitats sol·licitants que no tinguen els requisits establits en la present resolució o no aporten la documentació prevista en l'article anterior seran requerides telemàticament per a la seua esmena o perquè adjunten els documents preceptius, en el termini de 10 dies, amb indicació que si no ho feren se'ls considerarà que han desistit de la petició, d'acord amb el que es disposa en l'article 68 de la Llei 39/2015, d'1 d'octubre, del procediment administratiu comú de les administracions públiques, amb la resolució prèvia dictada en els termes previstos en l'article 21 de la llei esmentada.

*Article sèptim. Selecció i valoració de les sol·licituds*

1. L'òrgan competent per a l'ordenació i instrucció de l'expedient serà la Subdirecció General d'Universitats que realitzarà d'ofici totes les actuacions que considere necessàries per a la determinació, coneixement i comprovació de les dades en virtut de les quals s'haja de dictar la resolució.

2. Per a la valoració de les sol·licituds es constituirà una comissió composta pels següents membres:

Presidència: la persona titular de la subdirecció general competent en matèria d'universitats o persona en qui delegue, o en defecte d'això, una persona funcionària que designe la persona titular de la direcció general competent en matèria d'universitats.

Vocals: una persona en representació de l'Institut Superior d'Ensenyaments Artístics de la Comunitat Valenciana (ISEACV) i dos funcionaris/funcionàries de la Direcció General d'Universitats, el nomenament de les quals serà realitzat per la persona titular de la Direcció General.

Secretaria: la persona que designe la persona titular de la direcció general amb competència en matèria d'universitats.

3. La comissió ajustarà el seu funcionament al que es disposa en els articles 15 i següents de la Llei 40/2015, d'1 d'octubre, de règim jurídic del sector públic, i procurarà una composició paritària de dones i homes, de conformitat amb el que es disposa en l'article 10 de la Llei 9/2003, de 2 d'abril, de la Generalitat, per a la igualtat entre dones i homes.

4. Després de la valoració de les sol·licituds, la comissió emetrà un informe en un termini no superior a 10 dies des de la data de reunió de la comissió, en el qual es concretarà el resultat de la valoració efectuada i la distribució del crèdit disponible entre les entitats sol·licitants, segons el que s'establix en l'article octau.

5. Així mateix, i ajustant-se als criteris de concessió establits en l'article nové, l'informe contindrà la relació de l'estudiantat beneficiari, amb indicació de l'import de l'ajuda obtinguda, així com la relació dels estudiants que, per motiu de la puntuació total obtinguda i del crèdit disponible, no resulten beneficiaris/beneficiàries de les ajudes.

6. L'import de l'ajuda proposada, per mes d'estada, per a cada estudiant beneficiari/beneficiària, es determinarà segons el grup al qual estiga adscrit el país de destinació de la persona sol·licitant, d'acord amb la taula següent:

*Import mensual en euros per país d'estada*

|  |  |  |
| --- | --- | --- |
| *GRUP* | *PAÍS* | *IMPORT* |
| 1 | Alemanya, Àustria, Bèlgica, Dinamarca, Finlàndia, França, Irlanda, Islàndia, Itàlia, Liechtenstein, Luxemburg, Noruega, Països Baixos, el Regne Unit, Suècia | 350 € |
| 2 | Xipre, República Txeca, Eslovàquia, Eslovènia, Estònia, Grècia, Letònia, Malta, Portugal | 300 € |
| 3 | Bulgària, Croàcia, Hongria, Lituània, Macedònia del Nord, Polònia, Romania, Sèrbia, Turquia | 250 € |

  

7. Les ajudes es concediran per un màxim de 5 mesos. En el cas que l'estada siga de menor duració, únicament es concedirà l'ajuda per l'estada efectivament realitzada per l'estudiant. Els períodes de les estades s'ajustaran al calendari acadèmic de la institució d'acolliment.

*Article octau. Distribució de l'import global entre les entitats sol·licitants*

1. La Comissió, a la vista de les sol·licituds presentades, determinarà la distribució entre les entitats sol·licitants del crèdit disponible determinat en l'article tercer d'esta resolució.

2. Esta distribució es realitzarà atenent el nombre d'estudiants de cadascuna de les entitats sol·licitants, persones beneficiàries d'una beca ERASMUS+ i del nombre total de mesos d'estada d'estos estudiants per a l'activitat de mobilitat objecte de l'ajuda.

*Article nové. Criteris de concessió*

L'estudiantat que complisca els requisits establits en l'article quart serà ordenat d'acord amb la puntuació total obtinguda per cada estudiant que resulte de l'aplicació dels criteris següents:

1. La puntuació que resulte de la diferència entre la nota mitjana que conste en el certificat acadèmic personal de l'estudiant i la nota mitjana de l'estudiantat del mateix ensenyament que haja finalitzat els seus estudis en el curs acadèmic 2022-2023, en la mateixa institució acadèmica i titulació.

En aquelles titulacions en les quals no haja finalitzat els seus estudis cap promoció d'estudiants, la puntuació a la qual es referix el paràgraf anterior s'obtindrà de la diferència entre la nota mitjana que conste en el certificat acadèmic personal de l'estudiant i la nota mitjana de l'estudiantat de la seua promoció.

2. Haver sigut beneficiari de la beca de la Generalitat, per a la realització d'estudis universitaris-exempció de taxes, durant el curs acadèmic anterior al de realització de l'activitat de mobilitat objecte de l'ajuda.

La puntuació addicional atorgada a l'alumnat que complisca esta condició serà del 10 % del valor màxim establit en la taula de qualificacions utilitzada per a l'obtenció de la puntuació a la qual es referix l'apartat 1 anterior.

3. Una vegada realitzada l'ordenació de l'estudiantat a què es referix este article, seran proposades com a persones beneficiàries d'estes ajudes aquelles la posició de les quals en esta ordenació es trobe dins de l'import destinat a l'entitat on es troben matriculades, fixat d'acord amb la distribució del crèdit disponible establida en l'article octau d'esta resolució.

4. En el cas que dos o més estudiants obtinguen la mateixa puntuació total tindrà preferència, per a optar a l'ajuda, la persona que realitze una estada de major duració sobre la que  la realitze de menor duració. Si continua l'empat tindrà preferència l'estudiant amb millor nota mitjana del seu certificat acadèmic personal. Si persistix este empat tindrà preferència el sexe infrarepresentat en la titulació en la qual estiguen matriculats estos estudiants i, si no hi ha altra possibilitat, es distribuirà l'import corresponent entre l'estudiantat amb igual puntuació en quantitats proporcionals a l'import mensual per país de destinació, d'acord amb la taula inclosa en l'article sèptim, apartat 6, d'esta resolució.

*Article dècim. Termini de resolució i notificació*

1. L'òrgan instructor, a la vista de l'informe de la comissió establida en l'article sèptim, apartat 2, formularà la proposta de concessió i emetrà informe en el qual conste que, de la informació que hi ha en el seu poder, es desprén que les persones beneficiàries complixen tots els requisits per a obtindre estes beques.

2. Vista la proposta de concessió, la persona titular de la Direcció General d'Universitats, per delegació de la persona titular de la Conselleria d'Educació, Cultura, Universitats i Ocupació acordarà la distribució entre les entitats sol·licitants de l'import global màxim destinat a finançar la present convocatòria i la concessió de les ajudes a l'estudiantat beneficiari.

3. Així mateix, la resolució contindrà la relació de persones que, tenint els requisits establits en la convocatòria, no resulten beneficiàries per raó de la puntuació obtinguda. Este alumnat podrà suplir, per orde de puntuació, les renúncies o revocacions que entre les persones beneficiàries puguen produir-se amb posterioritat.

4. En cap cas la quantia de l'ajuda concedida a una persona beneficiària podrà ser superior a l'import que li haguera correspost d'acord amb les dades utilitzades per a la valoració de la sol·licitud, encara que esta persona haja modificat el període i/o país d'estada. En el cas que l'import que efectivament corresponga a una persona beneficiària, pel període efectivament realitzat i/o per la modificació del país de destinació, siga inferior al que li haguera correspost d'acord amb les dades utilitzades per a la valoració de la sol·licitud, la diferència serà destinada a l'estudiantat al qual es referix l'apartat 3 d'este article.

5. El termini per a dictar i notificar la resolució del procediment no serà superior a sis mesos comptats a partir de l'endemà de la publicació de la convocatòria, sense perjuí de l'ampliació de terminis prevista en l'article 21 de la Llei 39/2015, d'1 d'octubre, del procediment administratiu comú de les administracions públiques. En cas que no es dictara resolució per l'òrgan competent en este temps, es podran considerar desestimades les sol·licituds per silenci administratiu.

6. La resolució del procediment es notificarà ajustant-se al que es disposa en l'article 45.1.b) de la Llei 39/2015, d'1 d'octubre, del procediment administratiu comú de les administracions públiques, i es publicarà en el *Diari Oficial de la Generalitat Valenciana*  i en la següent pàgina web:

<https://ceice.gva.es/es/web/universidad/ayudas-programas-erasmus>

TÍTOL III

*Del pagament i justificació de la subvenció*

*Article onzé. Justificació i pagament*

L'import global de les ajudes es lliurarà a cada entitat sol·licitant amb la justificació prèvia telemàtica davant la Direcció General d'Universitats, dins del termini de 20 dies naturals a comptar de l'endemà de la publicació de la resolució de concessió d'estes ajudes en el *Diari Oficial de la Generalitat Valenciana*, de l'acte administratiu de l'entitat sol·licitant pel qual s'acorde l'increment de la quantia de la beca al seu estudiantat beneficiari, en concepte de beneficiaris de les beques Erasmus+ durant el curs 2024-2025, amb expressió de la quantia de complement d’esta i del total resultant, així com de la seua notificació a la persona beneficiària.

*Article dotzé. Col·laboració de la Generalitat*

Les entitats sol·licitants faran constar en totes les seues publicacions sobre beques Erasmus+, que estes disposen d’una ajuda complementària de la Generalitat.

*Article tretzé. Obligacions de les persones beneficiàries de les beques*

Les persones beneficiàries quedaran sotmeses al que es disposa en l'article 35 del Reial decret 1721/2007, de 21 de desembre, pel qual s’establix el règim de les beques i ajudes a l'estudi personalitzades.

*Article catorzé. Compatibilitat de les ajudes*

Les ajudes concedides seran compatibles amb altres ajudes o subvencions, qualsevol que siga la seua naturalesa i l'entitat que les concedisca i sempre que conjuntament no superen el cost total de l'acció. El sol·licitant haurà de declarar davant la seua entitat col·laboradora les ajudes que haja obtingut o sol·licitat per a la mateixa acció, en el moment en què estes es concedisquen, i acceptarà les eventuals minoracions aplicables per al compliment de l'anteriorment indicat.

*Article quinzé. Circumstàncies que donen lloc a la modificació de la resolució*

La concessió de l'ajuda serà modificada i procedirà el seu reintegrament i l'exigència de l'interés de demora des del moment del pagament de l'ajuda, en els casos establits en els articles 37 i 38 de la Llei 38/2003, de 17 de novembre, general de subvencions, i 172 de la Llei 1/2015, de 6 de febrer, d'hisenda pública, del sector públic instrumental i de subvencions.

Les quantitats a reintegrar tindran la consideració d'ingressos de dret públic, resultant d'aplicació el que es disposa en el capítol I del títol II de la Llei 38/2003, de 17 de novembre, general de subvencions.

El procediment per al reintegrament de les subvencions serà, igualment, l'establit pels articles 41 i 42 de la Llei 38/2003, de 17 de novembre, general de subvencions, i pel capítol III del títol X de la Llei 1/2015, de 6 de febrer, d'hisenda pública, del sector públic instrumental i de subvencions.

La persona titular de la Direcció General d'Universitats, per delegació de la persona titular de la conselleria competent en matèria d'universitats resoldrà la modificació de la resolució, així com el procediment de reintegrament de la subvenció.

*Article setzé. Mètode de comprovació i pla de control*

1. La comprovació administrativa de la justificació documental de la subvenció concedida es realitzarà mitjançant la revisió de la documentació que ha de presentar la persona beneficiària per al pagament de la beca.

2. La comprovació material de l'efectiva realització de l'activitat, existència de la condició o compliment de la finalitat, es durà a terme en els termes establits en el pla de control que s'elaborarà a este efecte en els termes establits en l'article 169.3 de la Llei 1/2015, de 6 de febrer, d'hisenda pública, del sector públic instrumental i de subvencions.

*Article desseté. Responsabilitat i règim sancionador*

Les persones beneficiàries de les beques quedaran sotmeses a les responsabilitats i règim sancionador regulat en el capítol I i II del títol IV de la Llei 38/2003, de 17 de novembre, general de subvencions, i en el capítol IV del títol X, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

Contra la present resolució, que posa fi a la via administrativa, podrà interposar-se amb caràcter potestatiu recurs de reposició davant el conseller d'Educació, Cultura, Universitats i Ocupació en el termini d'un mes comptat des de l'endemà de la seua publicació en el *Diari Oficial de la Generalitat Valenciana*, de conformitat amb el que es preveu en els articles 114, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé interposar directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació en el *Diari Oficial de la Generalitat Valenciana*, d'acord amb els articles 10, 14 i 46 la Llei 29/1998, de 13 de juliol, reguladora de la jurisdicció contenciosa administrativa.

  

València, 5 d'agost de 2024

José Antonio Rovira Jover

Conseller d'Educació, Cultura, Universitats i Ocupació